CELEX: 32022R0462
Language: hr
Date: 2022-03-16 00:00:00
Title: Provedbena uredba Komisije (EU) 2022/462 оd 16. ožujka 2022. o odobravanju prijelaznog razdoblja za upotrebu zaštićene oznake zemljopisnog podrijetla „Λουκάνικο Πιτσιλιάς” (Loukaniko Pitsilias) (ZOZP)

23.3.2022   
               
               
                  HR
               
               
                  Službeni list Europske unije
               
               
                  L 94/1
               
            
         PROVEDBENA UREDBA KOMISIJE (EU) 2022/462
         оd 16. ožujka 2022.
         o odobravanju prijelaznog razdoblja za upotrebu zaštićene oznake zemljopisnog podrijetla „Λουκάνικο Πιτσιλιάς” (Loukaniko Pitsilias) (ZOZP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 15. stavak 1.,
         budući da:
         
                     (1)
                  
                  
                     Dopisom od 15. rujna 2017. ciparska nadležna tijela predložila su Komisiji da odobri prijelazno razdoblje za upotrebu naziva „Λουκάνικο Πιτσιλιάς” (Loukaniko Pitsilias) društvu „Γρηγορίου Β.Ε. Λτδ” (Grigoriou B.E. Ltd), koje je tijekom nacionalnog postupka prigovora dokazalo da je zakonito stavljalo na tržište proizvod pod nazivom koji je identičan registriranom nazivu dulje od pet godina. Ciparska nadležna tijela istaknula su da je to društvo član Ciparskog udruženja za mesne proizvode, koje je podnijelo prihvatljivi prigovor na nacionalnoj razini protiv zahtjeva za registraciju naziva „Λουκάνικο Πιτσιλιάς” (Loukaniko Pitsilias), koji je nadležno tijelo odbilo. Budući da to društvo ispunjava uvjete utvrđene člankom 15. stavkom 1. Uredbe (EU) br. 1151/2012, ciparska tijela predložila su Europskoj komisiji da mu se odobri prijelazno razdoblje.
                  
               
                     (2)
                  
                  
                     Provedbenom uredbom Komisije (EU) 2021/154 (2) Komisija je upisala naziv „Λουκάνικο Πιτσιλιάς” (Loukaniko Pitsilias) (ZOZP) u registar zaštićenih oznaka izvornosti i zaštićenih oznaka zemljopisnog podrijetla a da pritom društvu „Γρηγορίου Β.Ε. Λτδ” (Grigoriou B.E. Ltd) nije odobrila prijelazno razdoblje iz članka 15. stavka 1., koje su zatražila ciparska tijela. Provedbena uredba (EU) 2021/154 stupila je na snagu 2. ožujka 2021.
                  
               
                     (3)
                  
                  
                     Dopisom od 1. ožujka 2021. ciparska nadležna tijela podsjetila su Komisiju na prijedlog prijelaznog razdoblja iz dopisa od 15. rujna 2017.
                  
               
                     (4)
                  
                  
                     Komisija je odgovorila dopisom od 4. svibnja 2021. i zatražila od ciparskih nadležnih tijela da navedu i obrazlože trajanje zatraženog prijelaznog razdoblja.
                  
               
                     (5)
                  
                  
                     U dopisu od 28. rujna 2021. ciparska nadležna tijela navela su da prijelazno razdoblje od pet godina smatraju primjerenim. Društvo „Γρηγορίου Β.Ε. Λτδ” (Grigoriou B.E. Ltd) zakonito je stavljao na tržište proizvod s istim nazivom kao i naziv registriran Provedbenom uredbom (EU) 2021/154 u neprekinutom razdoblju od deset godina prije registracije zaštićene oznake zemljopisnog podrijetla. Odobravanje predloženog prijelaznog razdoblja omogućilo bi društvu da prilagodi i restrukturira svoj poslovni ciklus s obzirom na novu situaciju.
                  
               
                     (6)
                  
                  
                     Prema informacijama koje su dostavila ciparska nadležna tijela predmetno društvo ne primjenjuje specifikaciju proizvoda zaštićene oznake te bi upotrebom te oznake kršilo članak 13. stavak 1. Uredbe (EU) br. 1151/2012.
                  
               
                     (7)
                  
                  
                     Društvo „Γρηγορίου Β.Ε. Λτδ” (Grigoriou B.E. Ltd) ispunjavalo je prema tome uvjete iz članka 15. stavka 1. Uredbe (EU) br. 1151/2012 za odobravanje prijelaznog razdoblja za nastavak upotrebe zaštićenog naziva pod kojim se proizvod stavljao na tržište. Stoga bi mu trebalo odobriti prijelazno razdoblje od pet godina za upotrebu zaštićenog naziva „Λουκάνικο Πιτσιλιάς” (Loukaniko Pitsilias).
                  
               
                     (8)
                  
                  
                     Budući da je naziv zaštićen od 2. ožujka 2021., odnosno datuma stupanja na snagu Provedbene uredbe (EU) 2021/154 o registraciji naziva „Λουκάνικο Πιτσιλιάς” (Loukaniko Pitsilias) (ZOZP), potrebno je retroaktivno produljiti odobrenje za upotrebu zaštićenog naziva do tog datuma.
                  
               
                     (9)
                  
                  
                     Mjere predviđene u ovoj Uredbi u skladu su s mišljenjem Odbora za politiku kakvoće poljoprivrednih proizvoda,
                  
               DONIJELA JE OVU UREDBU:
         
            Članak 1.
            Društvu „Γρηγορίου Β.Ε. Λτδ” (Grigoriou B.E. Ltd) odobrava se upotreba registriranog naziva „Λουκάνικο Πιτσιλιάς” (Loukaniko Pitsilias) tijekom prijelaznog razdoblja do 1. ožujka 2026. To prijelazno razdoblje primjenjuje se retroaktivno od 2. ožujka 2021.
         
         
            Članak 2.
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u državama članicama u skladu s Ugovorima.
            Sastavljeno u Bruxellesu 16. ožujka 2022.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 343, 14.12.2012., str. 1.
         
         
            (2)  Provedbena uredba Komisije (EU) 2021/154 od 3. veljače 2021. o upisu naziva u registar zaštićenih oznaka izvornosti i zaštićenih oznaka zemljopisnog podrijetla „Λουκάνικο Πιτσιλιάς” (Loukaniko Pitsilias) (SL L 46, 10.2.2021., str. 4.).